Det kniber gevaldigt med ligestilling i nordjysk kommunalpolitik, når man ser på kønsfordelingen og antallet af kandidater. I Nordjylland stiller i alt 1098 kandidater op til kommunal- og regionsrådsvalget 16. november, og 732 af disse kandidater er mænd, mens 366 kandidater er kvinder. Det svarer til, at en tredjedel af kandidaterne er kvinder. Læsø er den nordjyske kommune, hvor andelen af kvindelige kandidater er lavest. I alt er der 25 kandidater at stemme på på Læsø, men kun fem af disse kandidater er kvinder. Tre kommuner skiller sig ud Det ser til gengæld bedre ud i Mariagerfjord Kommune, hvis det er en kvindelig kandidat, der skal stemmes på. For her er der i alt 82 kandidater, og 33 af dem er kvinder, hvilket svarer til 40,2 procent. Hjørring Kommune og Jammerbugt Kommune følger skarpt efter med en relativ høj andel af kvindelige kandidater på 40 procent. I de øvrige nordjyske kommuner ligger fordelingen tæt på de rundt regnet en tredjedel kvinder af de opstillede kandidater. Det samme gør sig gældende for kandidaterne til regionsrådet, hvor der i alt er 270 kandidater at stemme på, og af dem er 91 kvinder, mens de 179 er mænd.

Opsummering:
To ud af tre nordjyske kandidater til kommunal- og regionsrådsvalget er mænd.